**RAPORT SINTEZĂ**

**privind activitatea desfăşurată de A.P.M. Suceava în anul 2015**

APM Suceava este instituţie publică cu personalitate juridică, aflată în subordinea Agenţiei Naţionale pentru Protecţia Mediului, cu statut de serviciu public deconcentrat, finanţată de la bugetul de stat, care îndeplineşte la nivel judeţean atribuţii de implementare a strategiilor şi legislaţiei în domeniul protecţiei mediului.

Structura organizatorică, rolul şi atribuţiile APM au fost aceleaşi ca şi în anul 2014.

**Situaţia realizării obiectivelor/acţiunilor din planul de acţiuni al APM Suceava pentru realizarea în judeţ a obiectivelor cuprinse în Programul de Guvernare pe anul 2015 – capitolul MEDIU**

În Planul de acţiuni al APM Suceava pentru realizarea în judeţ a Programului de dezvoltare economică şi socială a judeţului Suceava , întocmit pe baza Programului de Guvernare 2013-2016 – domeniul Mediu, au fost stabilite ca obiective:

* Îmbunătăţirea şi extinderea sistemului naţional de monitorizare a calităţii aerului
* Monitorizarea implementării Programului de gestionare a calităţii aerului în municipiul Suceava la pulberi în suspensie PM10 şi a nivelului de zgomot urban
* Combaterea schimbărilor climatice şi controlul poluării industriale
* Conservarea biodiversităţii şi utilizarea durabilă a componentelor sale
* Managementul deşeurilor şi substanţelor periculoase
* Protecţia solului şi a subsolului
* Întărirea colaborării cu instituţiile de învăţământ, ONG-uri, autorităţi publice şi mass-media locală
* Dinamizarea acţiunilor de informare/conştientizare cu privire la problemele actuale de mediu
* Dinamizarea activităţii de relaţii cu publicul conform legislaţiei în vigoare
* Asigurarea unei mai mari transparenţe a procesului de luare a deciziei
* Modernizarea şi întărirea capacităţii administrative în domeniul mediului

Pentru atingerea acestor obiective, s-au stabilit 21 de acțiuni, care au fost îndeplinite în termenele stabilite, cu mențiunea că în domeniul ,,Dezvoltarea capacităţii instituţionale în domeniul protecţiei mediului” nu au fost alocate in buget, fonduri pentru formarea profesională a personalului APM Suceava, aşa încât unii dintre funcţionarii din cadrul A.P.M. Suceava au participat doar la forme de instruire la care instituţia organizatoare a suportat costurile aferente.

**Principalele activităţi desfăşurate de APM Suceava în anul 2015**

În domeniul reglementării activităţilor pe linie de protecţia mediului, s-a urmărit aplicarea legislaţiei de mediu în vigoare şi a procedurilor specifice prevăzute în legislaţia EIA (H.G. nr. 445/2009, Ordin nr.135/2010 etc.), SEA (H.G. nr.1076/2004), Ordin nr.1798/2007 etc. Activitatea desfăşurată în anul 2015, comparativ cu anii 2013-2014, este prezentată sintetic în tabelul următor:

| Nr. crt. | Denumirea activităţii | Realizat  2013 | Realizat  2014 | Realizat  2015 |
| --- | --- | --- | --- | --- |
| 1 | Autorizaţii de mediu | 462 | 364 | 412 |
| 2 | Autorizaţii integrate de mediu | 1 | 0 | 2 |
| 3 | Autorizaţii de mediu revizuite | 149 | 213 | 338 |
| 4 | Autorizaţii integrate de mediu revizuite | 0 | 2 | 0 |
| 5 | Acorduri de mediu | 0 | 1 | 0 |
| 6 | Clasarea notificării | 2905 | 3185 | 3635 |
| 7 | Decizia de evaluare inițială | 113 | 100 | 158 |
| 8 | Decizia etapei de încadrare | 175 | 94 | 106 |
| 9 | Decizii transfer autorizaţii | 17 | 25 | 22 |
| 10 | Întruniri Comisie de Analiză Tehnică şi CSC | 22 | 21 | 20 |
| 11 | Dezbateri publice | 4 | 13 | 8 |
| 12 | Număr ședințe Grup de Lucru | 4 | 12 | 6 |
| 13 | Avize de mediu şi decizii- planuri şi programe | 83 | 69 | 69 |
| 14 | Aviz Natura 2000 | 8 | 10 | 12 |
| 15 | Notificări suspendare autorizaţii de mediu | 2 | 0 | 3 |

În domeniul Deşeuri, s-au realizat următoarele activităţi mai importante:

- s-au transmis la ANPM rapoartele periodice privind operatorii economici autorizaţi pentru colectarea/ valorificarea/reciclarea vehiculelor scoase din uz (VSU), a deşeurilor de echipamente electrice şi electronice (DEEE) şi s-a demarat colectarea de date pentru Raportarea VSU 2014;

- s-a finalizat validarea datelor introduse de operatorii economici în aplicaţia naţională Sistem Integrat de Mediu (SIM), pentru următoarele subdomenii şi ani de referinţă: Statistica deşeurilor (anul 2013), Uleiuri uzate (2012), PCB-uri (anul 2012), Ambalaje (anul 2013);

- s-a început introducerea de către operatorii economici, în aplicaţia SIM, a datelor referitoare la gestionarea deşeurilor pentru următoarele subdomenii şi ani de referinţă: Statistica deşeurilor (2014) și Uleiuri uzate (2013);

- s-au completat informaţiile aferente judeţului Suceava, în baza naţională de date privind gestionarea DEEE în anul 2014;

**Principala problemă** existentă în judeţ cu privire la gestionarea deşeurilor municipale este cauzată de lipsa depozitelor ecologice pentru deşeuri şi întârzierea realizării Sistemului de Management Integrat al Deşeurilor. Astfel, la ora actuală sunt cinci platforme de stocare temporară autorizate în judeţul Suceava. Deşeurile care sunt depozitate temporar în aceste amplasamente vor trebui transportate la depozitele ecologice de deşeuri Moara şi Pojorâta, imediat ce acestea vor deveni funcţionale.

În domeniul Chimicale, s-a finalizat:

- introducerea în SIM a informaţiilor referitoare la Regulamentul nr. 1907/2006/CE (REACH) privind clasificarea, ambalarea şi etichetarea substanţelor chimice periculoase aferente anului 2013;

- introducerea în SIM a informaţiilor privind substanţele care epuizează stratul de ozon (Regulamentul Parlamentului European şi Consiliului 1005/2009) şi anumite gaze fluorurate cu efect de seră (Regulamentul CE nr. 842/2006), aferente anului 2013**.**

În domeniul Biodiversitate, arii protejate, s-au realizat următoarele activităţi principale:

- s-au emis 60 autorizații *conf. Ord. 410/11.04.2008 pentru aprobarea Procedurii de autorizare a activităților de recoltare, capturare și/sau achiziție și/sau comercializare, pe teritoriul național sau la export, a florilor de mină, a fosilelor de plante si fosilelor de animale vertebrate si nevertebrate, precum si a plantelor si animalelor din flora si, respectiv, fauna sălbatice și a importului acestora.*

*-* s-au emis 81 autorizații de mediu pentru activitatea de exploatare forestieră, *conf. Ord. 1798/2007 pentru aprobarea Procedurii de emitere a autorizației de mediu;*

*-* s-au emis 288 autorizații de mediu revizuite pentru activitatea de exploatare forestieră, *conf. Ord. 1798/2007 pentru aprobarea Procedurii de emitere a autorizației de mediu;*

- s-au emis 140 puncte de vedere referitoare la implementarea unor proiecte în situri Natura 2000 și 43 avize pentru tăieri arbori;

- s-au efectuat 18 controale în rezervaţiile naturale şi siturile Natura 2000 şi 2 controale la parcul zoologic şi grădina zoologică din judeţul Suceava (Ilişeşti şi respectiv Rădăuţi).

- în urma încheierii celor două contracte de custodie în anul 2010 pentru siturile Natura 2000 ROSCI0081 *Fâneţele Seculare Frumoasa*, respectiv situl Natura 2000 ROSCI0082 *Fâneţele Seculare Ponoare* şi a actelor adiţionale de prelungire a custodiei până în anul 2020, s-au elaborat Planurile de management pentru cele două arii naturale. Planurile au fost întocmite prin proiectul implementat de către Asociaţia GEC Bucovina în parteneriat cu APM Suceava, „Conservarea biodiversităţii printr-un management integrat al ariilor naturale protejate Fâneţele Seculare Ponoare şi Fâneţele Seculare Frumoasa”, proiect aplicat în cadrul POS Mediu, Axa prioritară 4 - Implementarea sistemelor adecvate de management pentru protecţia naturii. Planurile de management ale celor două arii naturale au fost aprobate prin:

* Ordinul nr. 1414 din 21.09.2015 al ministrului mediului, apelor şi pădurilor pentru ROSCI0081 *Fâneţele seculare Frumoasa*
* Ordinul nr. 1433 din 23.09.2015 al ministrului mediului, apelor şi pădurilor pentru ROSCI0082 *Fâneţele seculare Ponoare*

- au fost evaluate Rapoartele de activitate pentru anul 2014 elaborate de către custozii ariilor naturale din judeţul Suceava, şi transmise cu puncte de vedere către ANPM.

- s-au emis puncte de vedere de către domeniul Biodiversitate din cadrul APM Suceava pentru 12 Planuri de management elaborate pentru ariile naturale protejate din judeţ

În Domeniul Sol, Subsol, a fost emisă H.G. nr. 683/2015 privind aprobarea Strategiei Naţionale şi a Planului Naţional pentru Gestionarea Siturilor Contaminate din România, care cuprinde lista siturilor contaminate/potenţial contaminate. A fost realizată baza de date în SIM.

În anul 2015 s-au monitorizat: calitatea mediului natural- sol, freatic, ape de suprafaţă în arealul siturilor potenţia contaminate precum şi lucrările de ecologizare din judeţul Suceava.

În ceea ce priveşte activitatea de inventariere şi monitorizare a siturilor contaminate:

* Majoritatea acestor situri sunt rămase de la fostele activităţi miniere care şi-au încetat activitatea şi în urma cărora au rămas zone cu grave probleme de mediu: zona Călimani, zona Tarniţa – Ostra, zona Fundu Moldovei, zona Iacobeni – Ciocăneşti, zona Crucea (extragere minereuri radioactive) etc.
* Numai din industria minieră, în judeţ există 71 perimetre miniere cu activitate sistată, din care 4 unităţi de preparare a substanţelor minerale utile, suprafeţele de teren afectate doar de depozitările de steril- halde de steril şi iazuri de decantare - (concentraţii crescute în special în metale grele ) fiind de cca 400 ha, la care se adaugă peste 500 ha afectate de către activităţile aferente exploatărilor - preparaţiei miniere.
* În perioada 02.09- 30.09.2015, reprezentanţii APM Suceava au făcut parte din Comisia de evaluare/ monitorizare a incidentului de mediu de la Mina Isipoaia, oraș Broşteni când apa râului Bistriţa a fost poluată prin deversarea de ape de mină cu încărcare în metale grele.
* În luna iulie 2015, un reprezentant al APM Suceava a participat la controlul tematic de verificare a stabilităţii şi siguranţei iazurilor de decantare care au deservit unităţile de preparaţie minieră din judeţ, organizat de către ISU BUCOVINA. Din comisie au mai făcut parte reprezentanţi ai: Sistemului de Gospodărire a Apelor Suceava, GNM- serviciciul Comisariatul Judeţean Suceava

În domeniul Programe, Proiecte, APM Suceava a participat, prin specialiştii săi incluşi în grupuri de lucru, la derularea unor proiecte ale Primăriei Municipiului Suceava, şi anume: “Reţeaua de electromobilitate pilot a oraşelor europene EVUE” – 6091 co-finanţat prin Programul URBACT 2007-2013; elaborarea Planului Local de Acțiune, necesar pentru demonstrarea fezabilității piețelor urbane concepute sustenabil din cadrul Proiectului “Piețe urbane sustenabile”.

De asemenea, APM Suceava a fost partener în proiectul derulat de către APM Harghita, „PACINFO! Rolul social şi de mediu al agriculturii în regiunile montane”, proiect finanţat de către Comisia Europeană.

În Domeniul Dezvoltare Durabilă pe parcursul anului 2015 au fost monitorizate acțiunile cuprinse în Planul Local de Acţiune pentru Mediu (PLAM) al județului Suceava 2014-2017.

**Probleme întâmpinate:**

- lipsa legislației cu privire la aprobarea PLAM-urilor;

- greutăți în monitorizarea PLAM-ului datorită neaprobării acestuia și neînsușirii responsabilităților de monitorizare de către instituțiile care dețin informațiile necesare realizării/controlului acțiunilor cuprinse în PLAM.

În domeniul Laboratoare principalele activităţi şi realizări au fost:

- Laboratorul APM Suceava este acreditat RENAR pentru al doilea ciclu de acreditare de 4 ani, cu certificatul de acreditare LI nr. 809/22.07.2013. La evaluarea anuală de supraveghere din anul 2015, evaluatorii RENAR nu au constatat neconformităţi la cerinţele din referenţial.

**-** Monitorizarea calităţii aerului în 3 din cele 4 staţii de monitorizare din judeţul Suceava aparţinând Reţelei Naţionale de Monitorizare a Calităţii Aerului (RNMCA) din judeţ: **SV1** (fond urban)din Suceava, **SV3** (tip trafic) din Siret şi **EM3** (tip EMEP) Poiana Stampei. Staţia **SV2** (industrial) din Burdujeni a fost oprită temporar din ianuarie 2014, din motive tehnice. În baza contractului încheiat de MMAP în sept. 2015 au început lucrările de revizie generală a staţiilor SV1 şi SV2. Contractul include lucrări similare şi la staţia SV3 Siret, care însă se vor desfăşura în 2016, dar nu include şi staţia EM3.

În anul 2015 **nu** **au fost înregistrate depăşiri** **ale valorilor limită/ţintă** prevăzute de Legea 104/2011 pentru protecţia sănătăţii umane la poluanţii monitorizaţi, în niciuna dintre cele 3 staţii.

**- Monitorizarea calităţii precipitaţiilor** în punctul Sediu APM, fiind efectuate în total 183 determinări la probe de precipitaţii medii săptămânale.

**-** **Monitorizarea zgomotului urban** în 28 de puncte de monitorizare situate în principalele localităţi urbane ale judeţului. S-au realizat toate cele 112 măsurători de monitorizare planificate, precum şi 2 măsurători contra tarif şi 2 la solicitări interne.

**-** **Supravegherea radioactivităţii mediului**: s-au derulat programele stabilite/aprobate de ANPM, conform OM 1978/2010:

* programul standard (11 ore/zi) de supraveghere a radioactivităţii mediului, prin determinări ale activităţii beta globale la aerosoli, depuneri atmosferice, ape de suprafaţă, sol, vegetaţie şi prin monitorizarea continuă a debitului doză gamma absorbită în aer cu staţia automată amplasată în faţa sediului APM Suceava
* programul special de supraveghere a radioactivităţii mediului în zonele cu fond modificat antropic din judeţul Suceava (67 probe prelevate de ape de suprafaţă, sol şi vegetaţie la care s-a măsurat activitatea beta globală, la ape fiind măsurată şi activitatea alfa globală).

Toate probele planificate au fost prelevate, măsurate şi/sau pregătite şi trimise pentru determinări spectrometrice la alte laboratoare din RNSRM.

S-au efectuat şi 4 măsurători activitate beta globală la probe de sol, la solicitări externe contra tarif.

**- Efectuarea altor analize de laborator**, la solicitări de la clienţi externi (contra tarif) şi interni (serv. CFM din APM): probe de ape uzate, de suprafaţă şi subterane (491 analize), sol (194 analize), deşeuri şi levigate din deşeuri (37 analize), pulberi totale în suspensie (2 analize).

**Probleme întâmpinate**:

- O parte din echipamentele din staţii au fost defecte, unele încă din anii anteriori, aşa încât nu s-au putut realiza capturile de date cerute de legea nr. 104/2011 privind calitatea aerului înconjurător la toţi poluanţii/în toate staţiile de monitorizare.

În domeniile evaluare calitate aer, sinteză şi rapoarte , principalele activităţi şi realizări au fost:

- Inventarul privind emisiile de poluanţi în atmosferă pe anul 2014, conform Ordinului 3299/2012, realizat prin intermediul SIM, în care agenţii economici, primăriile, alte instituţii au raportat datele necesare.

- S-au întocmit, s-au transmis la A.N.P.M., Instituţia Prefectului, MMAP şi s-au pus la dispoziţia publicului (după caz), inventare, rapoarte, informări, sinteze, printre care enumerăm:

* Raportul anual privind starea mediului în judeţul Suceava în anul 2014
* Raportul anual privind calitatea aerului înconjurător în anul 2014
* Raport pe anul 2014 privind stadiul realizării măsurilor din programul de gestionare a calităţii aerului în municipiul Suceava pentru indicatorul PM10
* Formatele anuale de sinteză privind calitatea aerului în anul 2014 şi în sem I 2015
* Rapoarte lunare privind starea mediului
* Buletinele zilnice de informare a publicului şi informările lunare privind calitatea aerului
* Fişa judeţului Suceava, transmisă lunar la ANPM
* Rapoarte lunare şi trimestriale*,* către ANPM şi Instituţia Prefectului, privind stadiul de realizare a măsurilor din ,,*Planul de măsuri prioritare pentru anul 2015”* şi din ,,*Restanţe din planurile de măsuri prioritare pentru intervalul 2009-2014’’*. În Planul de măsuri prioritare pentru anul 2015 a existat o singură măsură/acţiune aplicabilă A.P.M. Suceava, a cărei scadență a fost 31.12.2015. În cazul acestei măsuri, respectiv *„Monitorizarea şi raportarea lunară a transferurilor către România de deşeuri destinate valorificării/recuperării’’,* reprezentanţii APM Suceava nu au fost solicitaţi în cursul anului 2015 pentru a efectua controale pe această temă. Nu sunt măsuri restante din perioada 2009-2014 în judeţul Suceava imputabile APM.
* Raportarea operativă a poluărilor accidentale prin SMS, e-mail şi ulterior în formatele de raportare stabilite, inclusiv situaţii centralizatoare lunare şi anuale, conform dispoziţiilor *Ordinului MMP nr. 2579/2012 privind apariţia unor situaţii de urgenţă generate de poluări accidentale ale apei, aerului sau solului* şi ale ANPM. În cursul anului 2015 în jud. Suceava au avut loc două astfel de evenimente, şi anume unul privind afectarea calităţii aerului urmare incendiului produs în data de 08.01.2015 la Seminarul Teologic – Mănăstirea ,,Sf. Ioan cel Nou de la Suceava”, când nu s-au înregistrat depăşiri ale valorilor limită reglementate de Legea nr. 104/2011 la staţia de fond urban SV1, iar al doilea privind poluarea apei, cu ape de min provenite prin infiltrație din mina Isipoaia, perimetrul Leșul Ursului, prin rețeaua de galerii, care au debușat prin conductele de evacuare în râul Bistrița, cu un debit de aproximativ 150 l/s în data de 26.08.2015. SGA Suceava a prelevat probe din r. Bistriţa, amonte și aval de mina Isipoaia, precum și din apele evacuate din mină, pentru monitorizarea evoluţiei evenimentului. Apa râului Bistrița a fost de culoare portocalie, fără mortalitate piscicolă.

În Domeniul Relaţii Publice şi Comunicare, în anul 2015 s-au realizat următoarele activităţi:

- s-au încheiat 11 protocoale/parteneriate/acorduri de colaborare, dintre care 6 cu instituţii de învăţământ şi 5 cu ONG-uri.

- s-a asigurat informarea corectă a publicului prin mass-media, acţiunile în acest sens fiind prezentate sintetic în tabelul de mai jos, comparativ cu anul 2014:

|  |  |  |  |  |  |
| --- | --- | --- | --- | --- | --- |
| **Anul** | **Nr. comunicate de presă** | **Nr. informări pentru presă** | **Nr. interviuri** | **Nr. emisiuni** | **Nr. reportaje** |
| 2015 | 8 | 1 | 13 | 4 | 0 |
| 2014 | 5 | 1 | 18 | 3 | 0 |

- s-au monitorizat permanent apariţiile media pe teme de mediu. Datele centralizate, după monitorizarea pentru anul 2015, sunt prezentate în cele ce urmează, comparativ cu anul 2014.

|  |  |  |  |  |
| --- | --- | --- | --- | --- |
| **Anul** | **Nr. total apariţii** | **Apreciere** | | |
| **Pozitiv** | **Negativ** | **Neutru** |
| 2015 | 380 | 27 | 7 | 346 |
| 2014 | 296 | 24 | 4 | 268 |

- s-au soluţionat în termenele legale cererile de informații publice formulate în baza legii nr. 544/2001 şi a HG nr. 878/2005; astfel, dintre cele 31 de solicitări de informații publice, 28 au fost rezolvate favorabil de instituția noastră, una a fost redirecționată la o alta instituție, iar la două nu s-a putut răspunde deoarece instituția noastră nu deține informațiile solicitate.

- s-au soluţionat în termenele legale cele 73 petiții înregistrate; 31 au fost redirecționate altor instituții, 35 au fost rezolvate de instituția noastră și 7 au fost clasate.

- s-a asigurat informarea publicului privind calitatea aerului, atât automat, prin panourile electronice de afişaj din zona centrală a municipiului Suceava şi din sediul APM, cât şi pe site-ul APM (buletine zilnice şi informări lunare).

- reprezentanţi ai APM Suceava au organizat, în parteneriat cu instituții de învățământ și ONG-uri, 25 activităţi educative în domeniul protecţiei mediului; de asemenea a desfășurat 4 campanii de informare/conștientizare privind protecția mediului cu ocazia: Zilei Mondiale a Zonelor Umede, Zilei Pământului, Zilei Mondiale a Mediului și Săptămânii Mobilității Europene.

- Pentru județul Suceava Administraţia Fondului de Mediu a finalizat în 2015 redactarea și transmiterea tuturor contractelor de finanțare aferente celor 683 dosare aprobate, depuse în anul 2011 în cadrul „Programului privind instalarea sistemelor de încălzire care utilizează energie regenerabilă, inclusiv înlocuirea sau completarea sistemelor clasice de încălzire” (Programul “*Casa Verde*”), sesiunea a II-a, iunie 2011. APM Suceava a asigurat:

- semnarea de beneficiari şi trimiterea la AFM a 239 de contracte de finanţare primite de la AFM;

- verificarea şi trimiterea la AFM a celor 224 de dosare de decontare depuse în 2015 de beneficiari.

În domeniul Tehnologia Informaţiei, în anul 2015 s-au întreprins acţiuni specifice pentru utilizarea în bune condiţii a Sistemului Informaţional de Mediu (SIM), atât de personalul din APM, cât şi de către utilizatorii externi (operatori economici, primării etc.). Site-ul APM Suceava a fost actualizat cu informaţii privind actele de reglementare (anunţuri, decizii emitere, decizii încadrare, studii evaluare impact, etc.), declaraţii avere, buletine zilnice şi lunare de calitatea aerului, comunicate de presă, informaţii de mediu, rapoarte privind starea calităţii mediului în judeţul Suceava, etc.

În domeniul Buget, Finanţe, Administrativ

Situaţia alocărilor de la bugetul de stat a cheltuielilor aferente anului financiar 2015, respectiv la 31.12.2015, se prezintă astfel:

* mii lei -

|  |  |  |  |  |  |
| --- | --- | --- | --- | --- | --- |
| Nr. crt. | Indicator | Cod | Prevederi bugetare iniţiale  (anuale) | Prevederi  bugetare  rectificative (+) | Plati aferente angajamentelor legale la data de 31.12.2015 |
| 1 | Total Cheltuieli | 0 | 1490,69 | +419,48 | 1910,17 |
| 2 | Ch. Curente | 1 | 1490,69 | +283,83 | 1774,52 |
| 3 | Titlul I – Ch. de Personal | 10 | 1124,74 | +278,94 | 1403,68 |
| 4 | Titlul II - Bunuri și Servicii | 20 | 365,95 | +4,89 | 370,84 |
| 5 | Titlul X –Ch. de capital | 70 | 0 | +135,65 | 135,65 |

A.P.M. Suceava, a fundamentat şi solicitat un buget de venituri şi cheltuieli, pentru 2015, care a fost aprobat pentru titlul II – Bunuri si servicii - într-un procent de circa 43%. În aceste condiţii A.P.M. Suceava a făcut mari eforturi pentru încadrarea în prevederile bugetare aprobate, atât la Cheltuieli cu Bunurile şi Serviciile, cât şi la Cheltuieli cu Personalul.

S-au acordat conform bugetului aprobat, în baza Ordinului Ministerului Mediului şi Pădurilor nr.2946/30.12.2011, sporuri la salarii pentru condiţii periculoase sau vătămatoare de muncă conform Regulamentului de acordare a sporurilor pentru condiţii deosebite de muncă a personalului din cadrul A.N.P.M., agenţiilor regionale şi judeţene de protecţia mediului, aprobat prin Ordinul Ministerului Mediului şi Pădurilor nr. 695/2010.

La titlul II Bunuri şi servicii - creditele bugetare alocate pentru cheltuielile materiale au fost utilizate pentru cheltuielile curente de întreţinere şi funcţionare ale instituţiei la limită, în vederea încadrării în prevederile bugetare impuse de către forul nostru superior.

La titlul VII – Active fixe, respectiv Masini, Echipamente şi mijloace de transport s-au achiziţionat doua autoturisme prin Programul RABLA, un autoturism Dacia Duster şi un autotursm Dacia Logan MCV, reusind să înlocuim parcul auto, care conţinea autotursme vechi si nefuncţionale.

La capitolul cheltuieli de capital A.P.M. Suceava , prin sumele prevazute in Bugetul cu nr. 2081/09.11.2015, a avut prevazute sume pentru achiziţia de bunuri si/sau lucrări. Propunerea noastră de achizitie de aparatura de laborator nu a fost aprobată de către forul tutelar, Agenţia Naţională pentru Protecía Mediului, în schimb s-au achiziţionat 2 autoturisme Dacia prin programul RABLA.

În cursul anului 2013, s-a obţinut certificat de acreditare pentru laboratorul de analize fizico-chimice, iar la evaluarea anuală efectuată în 2015, de către echipa RENAR Bucuresti, s-a constatat ca laboratorul APM Suceava indeplineste conditiile de mentinere a acreditării. Cheltuielile aferente s-au achitat integral, instituţia reprezentată prin laboratorul de analize, are prelungită valabilitatea certificatul de acreditare nr. LI 809/2013.

În bugetul alocat pentru anul 2015, **nu am avut sume destinate** **cheltuielilor cu pregătirea profesională**, ca urmare funcţionarii publici din cadrul instituţiei nu au putut participa la cursuri de perfecţionare.

Lucrările şi serviciile pe care le prestează A.P.M. Suceava, conform Ordinului Ministerului de Administratie Publică nr. 1108/2007 şi a Ordinului 410/2008, duc la încasarea de venituri din tarife şi taxe de mediu, care, conform O.U.G. nr. 71/2011, sunt virate la bugetul de stat.

În perioada 01.01.2015 – 31.12.2015, s-au încasat venituri în valoare de 704702 lei, sumă care s-a virat integral la bugetul de stat.

În domeniul Resurse Umane:

În luna mai 2015, APM Suceava a organizat concurs de recrutare pentru ocuparea funcției publice de execuţie vacante- consilier superior, cl.I, din cadrul Serv.“Monitorizare și Laboratoare”.

În luna august 2015, APM Suceava a organizat examen de promovare în gradul profesional imediat superior, pentru funcţia publică de execuţie de consilier, clasa I, gradul profesional superior*,* din cadrul Serv. „Calitatea Factorilor de Mediu”.

La data de 31.12.2015 situaţia posturilor vacante şi temporar vacante se prezenta astfel:

* 1 post de consilier, clasa I, gradul profesional superior la Serv. “Avize, Acorduri, Autorizaţii” pentru care s-a demarat procedura de concurs;
* 1 post temporar vacant: 1 funcţionar public – consilier principal în cadrul serviciului “Calitatea Factorilor de Mediu” are raportul de serviciu suspendat, începând cu data de 23.02.2015, pentru concediu creşterea copilului în vârstă de până la 2 ani – postul nu este ocupat temporar.

În anul 2015 s-a urmărit respectarea şi transmiterea în termenele stabilite a tuturor raportărilor şi solicitărilor primite de la instituţii/autorităţi publice locale, MMAP, ANPM şi ANFP.

Instruirea profesională a personalului

În cursul anului 2015, au participat la programe de formare profesională un număr de 25 de persoane – 4 persoane de conducere (2 dintre ei participând la 3 sesiuni de instruire pe diferite domenii) și 17 de execuție – a căror pregătire profesională a însumat un nr. de 276 de ore. Funcţionarii publici care își desfășoară activitatea în cadrul A.P.M. Suceava au participat doar la formele de instruire la care instituţia organizatoare a suportat costurile aferente.

**Probleme întâmpinate:**

În anul 2015 nu au fost alocate fonduri pentru formarea profesională a personalului, deşi pregătirea profesională continuă este o cerinţă a statutului funcţionarilor publici; în cazul personalului din Laborator instruirea fiind şi o cerinţă a standardului de referinţă pentru laboratoarele acreditate, SR EN ISO 17025/2005.

**Director Executiv,**

**Vasile OŞEAN**